Document ID: 31995D0341

KOMMISSIONENS BESLUTNING af 27. juli 1995 om dyresundhedsbetingelser og udstedelse af sundhedscertifikat ved indførsel fra tredjelande af mælk og mælkebaserede produkter, der ikke er bestemt til konsum (Tekst af betydning for EØS) (95/341/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved Kommissionens beslutning 95/339/EF (2), særlig artikel 10, stk. 2, litra c, og stk. 3, litra a), og
ud fra følgende betragtninger:
I kapitel 1 i bilag I til ovennævnte direktiv er der fastsat specifikke dyresundhedsmæssige betingelser for indførsel af mælk og mælkebaserede produkter, der ikke er bestemt til konsum;
der er i Kommissionens beslutning 95/340/EF (3) opstillet lister over tredjelande, hvorfra medlemsstaterne tillader indførsel af rå mælk, varmebehandlet mælk, mælkebaserede produkter og syrnede mælkebaserede produkter, som er gældende for indførsel, der ikke er bestemt til konsum;
de kategorier af mælk og mælkebaserede produkter, der må indføres fra tredjelande, vil være forskellige alt efter dyresundhedssituationen i det pågældende tredjeland eller dele deraf; der bør fastsættes dyresundhedsbetingelser, behandlinger og certifikater, som kræves ved indførsel af mælk og mælkebaserede produkter, der ikke er bestemt til konsum, fra de tredjelande, der er opført på listen i ovennævnte beslutning:
der bør fastsættes særlige krav for at undgå indslæbning af eksotiske sygdomme ved indførsel af mælk og mælkebaserede produkter;
disse krav bør især tage hensyn til Den Videnskabelige Veterinærkomités udtalelse;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING
Artikel 1
Medlemsstaterne tillader indførsel af:
a) Mælk og mælkebaserede produkter fra tredjelande eller dele af tredjelande, som er opført på listen i kolonne B i bilaget til beslutning 95/340/EF, hvis de har gennemgået tilstrækkelig pasteurisering til at give en negativ fosfatasetest og ledsages af et sundhedscertifikat som vist i bilag I.
b) Mælkebaserede produkter med en pH-værdi nedbragt til under 6 fra tredjelande eller dele af tredjelande, som er opført på listen i kolonne C i bilaget til beslutning 95/340/EF, hvis de har gennemgået tilstrækkelig pasteurisering til at give en negativ fosfatasetest og ledsages af et sundhedscertifikat som vist i bilag II.
c) Mælk og mælkebaserede produkter fra tredjelande eller dele af tredjelande, som er opført på listen i kolonne C i bilaget til beslutning 95/340/EF, hvis de har gennemgået sterilisering eller dobbelt varmebehandling, som hver især er tilstrækkelig til at give en negativ fosfatasetest, og ledsages af et sundhedscertifikat som vist i bilag III.
Artikel 2
Mælk og mælkebaserede produkter indført fra tredjelande eller dele af tredjelande, hvor der er forekommet et udbrud af mund- og klovesyge i de sidste tolv måneder, eller hvor der er foretaget vaccination mod mund- og klovesyge i de sidste tolv måneder, skal, inden de føres ind på EF's område, have været underkastet:
a) sterilisering, som giver en F°-værdi på &ge;3
eller
b) initial varmebehandling med en opvarmningseffekt, som mindst svarer til den, der opnås ved pasteurisering ved mindst 72° C i mindst 15 sekunder, og som er tilstrækkelig til at give negativ reaktion på en fosfatasetest, efterfulgt af
- endnu en varmebehandling med en opvarmningseffekt, som mindst svarer til den, der er opnået ved den initiale varmebehandling, og som er tilstrækkelig til at give negativ reaktion på en fosfatasetest, og når der er tale om tørret mælk eller et tørret mælkebaseret produkt tillige efterfulgt af en tørringsproces
eller
- syrning, således at pH-værdien er holdt på under 6 i mindst en time.
Artikel 3
Denne beslutning anvendes fra den 2. februar 1996.
Artikel 4
Denne beslutning er rettet til medlemsstaterne.
Udfærdiget i Bruxelles, den 27. juli 1995.

Labels: 3
17
5